《东归拟再访吕所盘不果所盘有诗因次韵》
宋代·丘葵

何处啼鹃送落晖，江山信美不如归。
子期死矣今安有，元亮来兮昨已非。
世事悠悠春梦断，人才落落晓星稀。
白头老伴惟君在，安得相随绕树飞。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。